Gál, Gábor, poslanec NR SR (2013-06-05):
Ďakujem, pán podpredseda. Naschvál nechcem reagovať faktickou poznámkou, aby ste na mňa mohli reagovať, považujem to za férové. Pán poslanec, troška zvážte slová, poprosím vás, lebo tu osočujete každého poslanca hlava-nehlava. Kvázi už nabádate ľudí, aby si mysleli o každom, kto tu nie je z klubu OĽaNO, že sa správa korupčne. Takto z tohto rečníckeho pultu ešte nikto nezovšeobecnil korupčné správanie ako vy teraz. Troška ma to mrzí. A, viete, hm, nie klub OĽaNO je tu, ktorý prvý predkladá návrh, ktorý by zamedzil alebo mohol zamedziť neduhu korupcie. Ja si presne pamätám, keď sme sa stretli na tej konferencii, bol tam ešte aj nejaký riaditeľ z FBI, keď sa dobre pamätám, čo tiež prednášal tú korupciu, ktorú spomínal pán poslanec Mičovský, ja som to svoje dodržal. My sme sa dostali do vlády a vláda Ivety Radičovej bola tá, ktorá asi zo všetkých vlád, ktoré boli po ´89., najviac spravila v boji proti korupcii. Najviac. A jedna vec, že čo sa prijalo, a druhá vec, že čo sa neprijalo. Ale tých iniciatív bolo tu strašne veľa, pán poslanec Hraško. Neboli ste tu, neviete to posúdiť, ale skúste si to vyhľadať, že napríklad koľkokrát sme chceli pozmeniť návrh, ústavný zákon o konflikte záujmov, aby tie majetkové priznania funkcionárov boli, fakt mali nejakú vypovedaciu hodnotu. Koľko ďalších iniciatív tu bolo. Ale toto je jedna vec, smerom, ktorým ste sa vybrali vy, čo je správne, hovorím, ale riešenia niektoré sa mi nepáčia, ktoré možno sa budú dať v druhom čítaní vylepšiť alebo upraviť, napraviť, to sa uvidí. Ale to je jedna vec, tento smer. To už je, keď dochádza ku korupcii. Ale najlepšia metóda ako sankcia alebo proste následok dokazovanie, kriminalizácia, hej, je prevencia. A tej prevencie počas tej Radičovej vlády, ale aj počas druhej Dzurindovej vlády spravila najviac. Máme infozákon, ktorý, bohužiaľ, za Ficovej vlády sa zúžil. Treba ísť opačným smerom. Všade, kde má prístup verejnosť, kde sú vzťahy otvorené, kde môže nahliadať každý občan tejto krajiny, už pomáha k tomu, aby ku korupčnému správaniu nemohlo dôjsť. Čiže treba ísť aj touto cestou – rozšíriť pôsobnosť infozákona. Jedna vec. Druhá vec. Zobjektivizovať rozhodovacie procesy, aby každému bolo jasné, že keď spĺňam zákonom, nejakou právnou normou vymenované podmienky, keď ich spĺňam, tak mám úspech, zaručený úspech, či to je verejné obstarávanie, alebo iné konanie. Naďalej treba otvárať súdnictvo, prokuratúru, lebo to korupčné správanie aj na týchto úradoch, bohužiaľ, sa objavuje dosť vo veľkej miere. A keď aj dôjde k nejakej skrivodlivosti a si občan všimne to, že tie orgány, ktoré majú aplikovať právo a tu treba potrestať tých, ktorí to právo porušujú, keď nekonajú, tak ako sa má zachovať ten občan, akú vizitku mu dáva táto spoločnosť a ako ho motivuje, aby on sa správal čestne. Alebo napríklad ako navrhujete vy, aby sa stal bojovníkom proti korupcii, keď vidí, že potom ako budú rozhodovať súdy. A toto je ďalší taký problém v tomto zákone, že vychádza z takého ideálneho stavu. Tam tú odmenu budú priznávať zamestnanci ministerstva spravodlivosti. Ale vy nepoznáte byrokraciu na Slovensku, že ako to chodí? Už teraz vidím, že koľko problémov, koľko polien budú mať pred sebou ľudia, ktorí by mali dostať nejakú odmenu. Len kvôli tomu, že ten proces schvaľovania odmien vychádza z ideálneho stavu. Nie. Pani kolegyne, kolegovia, to treba napísať. Takto, takto, keď to spĺňa, dostane. Lebo voľná úvaha na Slovensku k ničomu dobrému neviedla zatiaľ, bohužiaľ. Bohužiaľ. Kvôli tomuto máme takýto prebujnený legislatívny proces a toľko zákonov, lebo vždy opravujeme zákony po samých sebe, lebo na tých úradoch, na tých byrokratoch to niekde stroskotá. A tretiu vec, ktorú by som chcel spomenúť, to je vec, keď vieme o niečom, kde je častý korupčný jav, tak to odstráňme. V prvom rade je prevencia najlepšia. Dva príklady. Ja som bol advokát aj v tých dobách, kde keď zápis do obchodného registra bol ťažkopádny, zdĺhavý, no, ale nie pre každého. Niektorým zapísali spoločnosť s ručením obmedzeným alebo inú právnickú spoločnosť zo dňa na deň. Iným len za mesiac alebo za mesiac a pol, niekde aj za dva mesiace. Niekedy aj... Áno. Bolo to na kontaktoch, bolo to na obálkach, aké boli tučné, a podľa toho sa zapisovalo. Netreba si z toho robiť nejaké tajnosti, bolo to tak. Ale prišla úprava. Iniciátorkou bola pani poslankyňa Žitňanská, vtedy ako štátna tajomníčka. Prišla úprava, zápis a priori trvá len pár dní a nikto už nekorumpuje. Nie je prečo. Lebo dám návrh, o pár dní, keď mám všetko v poriadku, mám výpis z obchodného registra. Firma je zaregistrovaná. Toto odstráňme. Druhá vec: kataster. Pán Fecko, pán poslanec Fecko, prepáčte, pán poslanec Fecko, robíte, robili ste celý život s pozemkami. Sám dobre viete, že ako sa súrili vklady do katastra. Niekomu sa taktiež darilo veľmi šikovne, niekomu pomenej. Odkedy je zavedený zrýchlený poplatok na zápis do katastra nehnuteľností, tento neduh sa odtiaľ vytratil. Alebo je tam v minimálnej miere. My sme mali vo svojom volebnom programe v rámci protikorupčných opatrení aj takú tézu, že všade tam, kde je možné zaviesť takýto poplatok, aby sa konanie zrýchlilo, tak to zaveďme. Aby tie peniaze neputovali nejakému úradníkovi do vačku, alebo, ale do štátnej kasy. Nech z toho má osoh každý. Keď niekomu niečo strašne súri, nech si priplatí. Ale verte mi, tým pádom aj ten, kto nebude mať peniaze na to, aby sa jeho vec posúrila, ani ten nebude musieť dávať a zapíše sa oveľa skorej, lebo veľmi rýchlo vysvitne, že ako úradník ako vie potom rýchlejšie zapisovať určité veci, alebo ako nie. Čiže zavádzajme ďalej tie poplatky, kde je to možné, keď niekomu súri vec, aby nekorumpoval. Nech pekne zaplatí štátu príslušnú sumu za zrýchlené konanie a nech to je. Na záver. Evidenčné čísla na dopravnom inšpektoráte? 007, 888, 777 alebo 001, to neboli náhody vo väčšine prípadov. Niekto si to možno aj poctivo odstál, aby akurát púšťal pred seba, aby naňho to vyšlo. Aj to je možné. Ale za väčšinou týchto ŠPZ-tiek sú minimálne dobré kontakty a niekde aj nejaké tie peniažky. Zamedzili sme tomu, je náhodný výber ŠPZ-tiek. Ale za správnejšie by som považoval to, okej, pán poslanec Gál, chceš nejakú ŠPZ-tku, nechceš tú špeciálnu, čo ja viem, že budem mať Gál 1, ale chceš mať 007, tak nezaplatíš, čo ja viem, koľko sa platí, 300, nech sa zaplatí polovica. A, dobre, umožníme ti z tej otvorenej série len, ale len z otvorenej série si vybrať číslo, ktoré sa ti bude páčiť, 123 napríklad. Prečo z toho štát nemôže mať osoh? Čiže tie evidenčné čísla nie sú zlé, ako sú teraz, ale kde môže štát, môže táto spoločnosť zarobiť, ten priestor musíme nechať. Ale hovorím, že toto sú tiež dobré riešenia a tieto riešenia sa zaviedli aj naším pričinením. Áno, treba aj túto vec postihnúť, keď už dôjde k tej korupcii, lebo všetko, áno, všetko nevieme vykryť s tým, že odstránime dôvody, prečo sa korumpuje. Treba aj takýto zákon, ale určite cestou, že hľadáme riešenie, a nie tak, že to dáme takto v transparentnom, a ako pán poslanec povedal, a potom sa uvidí, že kto ako zahlasuje. To nie je o tom, že kto ako zahlasuje. To je o tom, či sa viem stotožniť s tým zákonom, so všetkým „všudy“, alebo neviem. Alebo sú tam veci, ktoré je možné odstrániť, že kde sa ľahko nájde kompromis, tak ten kompromis prečo nenájsť. A to už je na vás. Ďakujem pekne.